Good-voorsitter bedank uit partyDie leierskap van die Good-party. (Foto: Armand Hough / African News Agency) Nthabiseng Lephoko, nasionale voorsitter van die Good-party, het Maandag haar bedanking by die party ingedien. Lephoko beskuldig Patricia de Lille, leier van Good, daarvan dat sy Shaun August, voormalige hoofsweep van die DA-koukus in die Kaapse stadsraad, bo haar as LP verkies het. “De Lille maak haar eie besluite oor wie waar en hoe geplaas moet word … beloftes is gemaak. Ek is aangesê om nie bekommerd te wees om nie [vir ŉ posisie] gekies te word nie en ek het bewyse daarvan.” Lephoko het aan SABC Nuus gesê partylede is aanvanklik laat glo dat Good ŉ party is wat hoofsaaklik deur vroue gelei word nadat dit vier maande gelede op die been gebring is. Sy glo dat dit egter nie die geval is nie aangesien twee mans nou die voortou neem. De Lille het dié party op die been gebring nadat sy verlede jaar die DA verlaat het. Good het vanjaar meer as 70 000 stemme in die sesde nasionale demokratiese verkiesing verower wat die party twee setels in die Nasionale Vergadering en een in die Wes-Kaapse wetgewer verseker het. De Lille sal saam met August, die party se nasionale organiseerder, terugkeer na die Nasionale Vergadering. August het verlede jaar saam met Brett Herron, nou sekretaris-generaal van Good, uit die DA bedank ter ondersteuning van De Lille. Lephoko beskuldig die party daarvan dat sy uit die party se besluitnemingsproses gelaat was. Sy voer aan dat belangrike besluite nooit met haar bespreek is nie en bloot sonder haar medewete geneem is. Die party het gesê hy is uit die veld geslaan deur Lephoko se redes vir haar bedanking aangesien sy dié ontevredenheid nooit onder die leierskap van die party se aandag gebring het nie.